Ole Stavad (S), 1998-05-06:
Tak for en positiv modtagelse.
Jeg mener at kunne tælle mig frem til et særdeles bredt flertal.
Det er jeg glad for.
Et par bemærkninger til noget af det, der har været sagt.
Hr. Brian Mikkelsen var inde på, at problemet var det høje afgiftsniveau på danske biler - også i denne relation.
Det mener jeg er en helt forkert analyse, da dette er et rent momsproblem.
Og den løsning, der ligger i lovforslaget her, indebærer, at momsen, hvad angår den gruppe, vi taler om her,
kun skal betales af selve bilens pris.
Så vi kan sige, at så er der i hvert fald ikke et dansk afgiftsniveauproblem i det her.
For de biler, vi taler om her - også selv om bilen leases hos en tysk leasingudlejer - skal der jo som forudsætning betales dansk registreringsafgift; det er der ingen tvivl om, det er ikke omdiskuteret.
Derfor mener jeg, at den del af analysen i det, hr. Brian Mikkelsen sagde, ikke var en rigtig analyse.
Men jeg takker for tilslutningen, som
jeg også hørte fra det Konservative Folkeparti. Til hr. Aage Frandsen
- jeg tror også, at der er andre, der har nævnt det - om provenubetragtningen: Jeg mener, at der er to ting at sige om det her.
Jeg mener i og for sig, at det er en rimelig løsning, vi laver, uanset EU-dommen.
Jeg skal helt erkende, at jeg ikke tidligere har været opmærksom på problemstillingen.
Men virkeligheden er jo, at hvis man køber en bil, betaler man kun moms af selve bilens pris.
Efter de regler, der gælder i dag - altså inden lovforslagets vedtagelse - er det sådan, at man betaler de facto moms ikke kun af bilens pris, men også af registreringsafgiften, fordi hele leasingydelsen pålægges moms.
Og da leasingydelsen jo ikke kun dækker bilens pris, men også forrentning og afskrivning af registreringsafgiften, kan vi sige, at det, vi gør med det her, er, at vi skaber en mere klar og tydelig ligestilling imellem, om man leaser eller man ejer/køber.
Det synes jeg på sin vis er principielt rigtigt.
Det ændrer dog ikke ved, at hr. Aage Frandsen har fuldstændig ret
i, at når vi gør regnebrættet op, er der i forhold til det provenu, vi hidtil har påregnet, et provenutab, som efter vores bedste skøn netto ligger i underkanten af 100 mio. kr. - det er ca. 80 mio. kr.
Men når vi går ind, som det også har været sagt, i forhold til erhvervslivet, og har det med inde i det samlede regnestykke, kommer der jo andre forslag, hvor man må sige, at vi nok også skal sørge for at få den del af problemet håndteret.
Hr. Klaus Kjær var - jeg hørte det næsten som en lille smule forarget over, som jeg tror det blev formuleret: Vi spekulerer bevidst i administrative problemer med at lease biler i Tyskland.
Jeg synes, det er en meget nøgtern vurdering at sige: Hvornår er det attraktivt for en dansk virksomhed at lease hos en dansk leasingforretning eller gå til en udenlandsk, en tysk?
Dér mener jeg da vi bør have en fælles interesse i, vil jeg sige til hr. Klaus Kjær, hvad vi i øvrigt måtte være enige eller uenige i, at det er en klog ting, at vi prøver at indrette reglerne, så de danske virksomheder har lige, ordentlige konkurrencevilkår.
Dér spiller selvfølgelig den del ind: Hvor er grænsen for, at man går et andet sted hen?
Det synes jeg på sin vis er helt ordentligt, at man ser på, hvornår det bliver attraktivt, hvordan vi sikrer, at vi giver
Det synes jeg vil være udmærket, så vi kan tage en nøjere vurdering af de dråber, som hr. Kim Behnke mener der er på vej.
Kun den lille bemærkning til nogle af de partier, der jo ikke holder sig tilbage, herunder også Fremskridtspartiet
- jeg møder jo ofte fru Kirsten Jacobsen i det nordjyske.
Hvad enten vi er hos pensionister eller hos andre, er der jo ikke den store tilbageholdenhed i forhold til, at også det, der koster mange penge, skal løses, og der bliver Fremskridtspartiet, hvis vi skal tage partiet seriøst - og det vil jeg gerne - også nødt til at forholde sig til, hvordan tingene skal betales.
Derudover synes jeg, at hvis man kigger ud over det danske landskab lige nøjagtig i de her år, er vores hovedproblem vel ikke, at der sælges for få nye biler.
Så er hovedproblemet vel ikke, at det er for få, der føler sig tilskyndet til at øge bilparken.
Så set i en større sammenhæng er jeg ikke helt sikker på, at de løsningsforslag, hr. Kim Behnke var inde på, kan få særlig stor tilslutning i den nuværende regering.
Men tak for en bred og en venlig modtagelse, og jeg glæder mig over, at der er gode udsigter til, at vi kan få lovforslaget igennem.